"ሃጽ ኢልና ክንወጸሎም ይደልዩ ነይሮም እዮም" እዞም ተቓወምቲ ግን ኣብ ድኽመት ኢትዮጵያ ተሞርኲዞም'ዮም ድሕሪ 20 ዓመት ናብ ዓዶም ተመሊሶም ዝብል ፕ/ር መረሳ፡ "ብናይ ኢህወደግ ስሕተት ናብ ስልጣን ዝመጽአ ኣብዪ ኣሕመድ ድማ ንኢሳይያስ ዓብዪ ዕድል ፈጢሩሉ" ይብል። መሪሕነት ዶክተር ኣብዪ፡ ኣብ ውሽጢ ልዕሊ ሓደ ዓመትን መንፈቕን ሓያል መንግስቲ ክምስርት ኣይክኣለን፣ ኣብታ ሃገር ዝተርኣየ ፖለቲካውን ቁጠባውን ቅልውላው ኣይተቖጻጸረን፣ ምኽንያት ዓመጽ መናእሰይ ኦሮሞ ዝኾኑ ሕቶታት ኣይመለሰን፣ እታ ሃገር ድማ ጸጥታን ውሕስነትን ዜጋታት ኣብ ሓደጋ ዘእቱ ኩነታት ዝሰፈነላ ትኸውን ኣላ ክብል ይነቅፍ። "ፕረዚደንት ኢሳይያስ ግልጺ'ዮም መራሕቲ ኢትዮጵያን ኤርትራን ብወግዒ ምርኻብ ካብ ዝጀመርሉ ግዘ ኣትሒዙ ዝርዝር ዝበጽሑዎም ስምምዓትን ዘካይዱዎም ዘተታትን፡ ክሳብ ሕጂ ዝተብሃለ ነገር የለን። ኣብ ጉዳይ እዘን ክልተ ሃገራት ሕድሕዶም ዝብሉዎም ናይ 'ወኪለካን ወኪል ኢኻን' ዘረባታት ድማ፡ ንሉእላውነት፣ ቐጻሊ ሃገራዊ ህልውናንን ዘላቒ ሰላምን እተን ሃገራት ይጻባእ'ዩ ብምባል፡ ዜጋታቶም ብተደጋጋሚ ነቒፎምዎ'ዮም። 'ኣብዪ ወኪል ጉዳይ ወጻኢና'ዩ፡ ንሱ'ዩ ዝመርሓና' ክብል ዝጸንሐ ፕረዚደንት ኢሳይያስ፡ ሎሚ ድማ ኢትዮጵያ ዝገጥሙዋ ዘለው ሽግራት ዝተሓላለኹ ብምዃኖም ኢዱ ኣእቲው ንምፍትሖም ክሕግዝ ምዃኑ ተዛሪቡ። "ፕረዚደንት ኢሳይያስ ግልጺ'ዮም። ናብ ኢትዮጵያ ኢዶም ዘእትው ንሓንትን ሓንትን ጉዳይ'ዩ፤ ንሱ ድማ ህወሓት ንምጥፋእ። ግን ድማ 20 ዓመት ሙሉእ ንህወሓት ንምድኻም ክብሉ ንኤርትራ ኣጥፊኦምዋ'ዮም" ይብል ሓጋዚ ፕሮፌሰር መረሳ ። ኢትዮጵያ እትምርሐሉ ስርዓት ፌደራሊዝም ድማ፡ 'መርዚ ሓድነት ህዝብታት'ዩ' ብምባል ስለ ዝነቕፎ፡ ስግኣት ምብትታን ህዝብታት ኢትዮጵያ'ዩ ተባሂሉ ዝሙጎት ዓንቀጽ 39 ክጠፍእ፣ ምርጫ ክተርፍ ከም ዝደሊ ብዙሓት ኢትዮጵያውያን ሙሁራት ይኣምኑ። በሪ ጥንታዊት ኣዱሊስ ተኸፊቱ ፈጠራዊ ክእለት እተዓደሎ ቀባኢ - ዳኒ ዳፍላ "እቲ እዋንን ኣብ ከባቢና ዘሎ ኣሰላልፋ ሓይልታትን ሒዝካ ክርአ እንከሎ፡ ኣብ ጉዳይ ኢትዮጵያ ሙሉእ ንሙሉእ ኢዶም ከእትው ከም ዝኽእሉ ዘመላኽት'ዩ" ይብል ኣቶ ዳደ ደስታ። እዚ ክሳብ ክንደይ ብግብሪ ዝርአይ'ዩ ዝብል ካልእ ኣርእስቲ ኮይኑ፡ ብዝተፈላለየ መልክዕ ክፍጸም ዝኽእልን'ዩ ብምባል ነታ ዓዲ ርግኣት ዝፈጥር ኣይኮነን ይብሉ እዞም ሙሁራት። ካብዚ ብዝብገስ፡ ኣባላት ባይቶ ወከልቲ ህዝቢ ዝርከቡዎም ብርክት ዝበሉ ኢትዮጵያውያን ሙሁራትን ፖለቲከኛታት፡ ኣብ ኢትዮጵያ ብዓይነቱ ፍሉይ ዝኾነ ኢድ ኣእታውነት መንግስታት ካልኦት ሃገራትን ዓለምለኻዊ ትካላትን ኣሎ ብምባል ንመንግስቲ ክነቕፉ ጸኒሐም'ዮም። ምንጪ ስእሊ, YEMANE G/MESKEL/TWITTER ዋላ'ኳ ድሕሪ'ቲ ናይ ሓምለ 2018 ናይ ሰላም ስምምዕ ንሓጺር እዋን፡ ዶባት ክልቲአን ሃገራት ተኸፊቶም እንተነበሩ፡ ክሳብ ሕጂ ኩሎም ብኤርትራ ተዓጽዮም ይርከቡ። ጠንቂ ናይቲ ምዕጻው፡ ናይ ጸጥታን፡ ንዋሕዚ ሰባትን ንግድን ቅጥዕታት ንምትሓዝ'ዩ እኳ እንተተባህለ፡ ብወግዒ ግን ዝተነጸረ የለን። ክሳብ መዓስ ተዓጽዩ ከም ዝጸንሕ'ውን ኣይተፈለጠን። ፕሬዝደንት ኢሳይያስ ስለምንታይከ ደጋጊሙ ንህወሓት ይኸስስ?
